钦定古今图书集成/历象汇编/庶征典/第070卷 > 《寝堂紫气赋》〈有序〉前人
## 钦定古今图书集成/历象汇编/庶征典/第070卷 > 《寝堂紫气赋》〈有序〉前人

“景龙三年十月二十五日，帝还京后，州内所居寝堂上有紫气，七日不散。” 《赋》曰：

“于穆圣王，先天不违，讴歌既洽，朝觐攸归。往京邑而
经千里，自潞郊而乘六飞。洪惟此邦，初九之地；翚飞
鸟跂，谓尚诸侯之宫；虎踞龙骧，忽成天子之气。方凝
紫色，是谓非烟，乍萧索乎空外，更霏微乎日边。若动
非虚，似浮有实。覆彩鸳之瓦，髣髴升堂；绕文杏之梁，
氤氲入室。是作兴王之兆，克符来复之日。”远而望之，
乃散乱浮空；近而观之，则希微无质。欲见峰岩之上，
先形藩邸之间。异张华之宝气冲斗，殊尹喜之真人
度关。若乃广野之宫阙化成，涨海之楼台回映。谅阴
阳之尽美，非福应之攸盛。惟紫气之来集，实皇家之
大庆。休哉圣君，有天下之成命。